El regidor d'Urbanisme, Quico Fernández aclarix la situació del PAI 5 i del depòsit d'aigua de Churruca
02 d’octubre 2020

![Imagen 1](/media/dybfy5ls/96_c_deposito-churruca-4.jpg)![Imagen 2](/media/5pbdobg0/c_quico-fernandez.jpg)

  

Respecte a algunes de les informacions aparegudes en la premsa en les últimes setmanes i que afecten qüestions urbanístiques de la localitat, el regidor delegat d'Urbanisme, Quico Fernández, ha volgut aclarir en quina situació es troben els aspectes en qüestió.

  

Pel que fa a la unitat d'actuació número 5, en la zona del barri de Churruca, **«bé és cert que durant anys este PAI ha estat parat i va ser en l'anterior legislatura quan vam començar a reprendre'l. Lamentablement, la crisi econòmica que va paralitzar el sector urbanístic a partir de 2008 va deixar este i altres sectors alguns per començar i altres per acabar. Hi ha 4 o 5 sectors en la nostra ciutat en eixa situació»**, ha assenyalat el regidor.

  

Segons explica Fernández, l'agent urbanitzador va començar les obres, va retirar tota una sèrie d'immobles en mal estat i va fer una neteja, però va tindre una sèrie de dificultats de caràcter econòmic que han impedit la seua continuïtat tal com estava previst. **«Afortunadament, ahir vam poder arribar a un acord amb esta empresa, que sí que està disposada a continuar amb les obres, les quals han tingut una modificació almenys en la zona verda i que, en breu, començaran de nou les labors per poder finalitzar tot i, d'esta manera, que tot este sector que queda com un buit dins de la trama urbana del Port de Sagunt, definitivament quede tot urbanitzat i sense cap problema».**

  

Segons explica el regidor d'Urbanisme, estos retards no es deuen a problemes de la gestió urbanística, sinó a la paralització que va tindre el sector, **«com passa també en les unitats 6, 7 i 8, o en el PNN 8 en l'entrada de Sagunt. A poc a poc intentarem solucionar estos problemes, bé per la continuïtat de les obres per part de l'agent urbanitzador o bé directament per part de l'Ajuntament de Sagunt a través d'una contracta d'obres».**

**![](/media/4bbnzodb/96_c_deposito-churruca-13.jpg)  
**D'altra banda, el segon dels motius subjecte a crítiques és el que afecta el depòsit d'aigua del barri de Churruca. En este sentit, Quico Fernández ha aclarit que este no és un depòsit municipal, sinó que és propietat de la comunitat de veïns i veïnes i que l'ajuntament, davant els desperfectes i la situació de degradació, va optar per delimitar tot l'espai per temes de seguretat i, a més, requerir als veïns i veïnes la subsanació d’este problema. **«És a dir, són els propietaris els qui han de resoldre este problema amb la seua propietat com passa en molts altres casos. Com sembla que no s'han posat d'acord, s'han iniciat els tràmits per a una ordre d'execució que, si els veïns i veïnes finalment no es fan càrrec de la reparació, ho farà l'Ajuntament de Sagunt, evidentment, a costa dels propietaris»**, ha finalitzat Fernández.  

*   [](http://www.facebook.com/sharer.php?u=https://aytosagunto.es/va/actualitat/el-regidor-d-urbanisme-quico-fernandez-aclarix-la-situacio-del-pai-5-i-del-deposit-d-aigua-de-churruca/ "Facebook")
*   [](http://twitter.com/share?url=https://aytosagunto.es/va/actualitat/el-regidor-d-urbanisme-quico-fernandez-aclarix-la-situacio-del-pai-5-i-del-deposit-d-aigua-de-churruca/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-regidor-d-urbanisme-quico-fernandez-aclarix-la-situacio-del-pai-5-i-del-deposit-d-aigua-de-churruca/ "Linked In")
*   [](mailto:?body=https://aytosagunto.es/va/actualitat/el-regidor-d-urbanisme-quico-fernandez-aclarix-la-situacio-del-pai-5-i-del-deposit-d-aigua-de-churruca/)